Իսմաիլ Սամանիի դամբարան

Իսմաիլ Սամանիի դամբարան, Սամանյանների դինաստիայի դամբարանը Բուխարայում (Ուզբեկստան), Միջին Ասիայի ճարտարապետական լավագույն հուշարձաններից (9—10-րդ դարերի)։ Ուշագրավ է ճարտարապետական ձևերի և աղյուսի հյուսազարդ շարվածքի համադրությամբ։ Շենքի բաց դեղնավուն, թրծած աղյուսից շարված խորանարդաձև ծավալն ավարտվում է անկյուններում փոքր գմբեթներով կամարային սրահով՝ պսակված մեծ գմբեթով, որը ներսից հենվում է ութնիստ թմբուկի վրա։ ճակատներից յուրաքանչյուրն ունի սլաքաձև որմնախորշ՝ մուտքի բացվածքով։ Իսմաիլ Սամանիի դամբարանի հորինվածքի տիպը հետագա դարերում բազմիցս ընդօրինակվել է Միջին Ասիայի ճարտարապետության մեջ։

Դամբարանում պահպանվել էին երեք անձնավորության աճյուններ, որոնցից մեկը, ենթադրաբար, Իսմաիլ Սամանիի որդունն էր՝ Ահմադ իբն Իսմաիլինը:Իսկ հենց իր՝ Իսմաիլի՝ Սամանյան արքայատոհմի հինադիրի աճյունը, հավանաբար, ամփոփված չէ այս դամբարանում։

Ծանոթագրություններ 

Դամբարաններ
Համաշխարհային ժառանգության օբյեկտներ այբբենական կարգով
Ուզբեկստանի պատմություն
Ուզբեկստանի դամբարաններ